b'\n_START_ARTICLE_\nKari Heikkil\xc3\xa4\n_START_SECTION_\nUra\n_START_PARAGRAPH_\nHeikkil\xc3\xa4 edusti SM-liigassa pelaajana Ilvest\xc3\xa4, ulkomailla h\xc3\xa4n pelasi muun muassa Luulajassa ja Fassassa Serie A:ssa. _NEWLINE_Pelaajauransa j\xc3\xa4lkeen Heikkil\xc3\xa4 aloitti valmennusuransa vuonna 1994 Ruotsissa, jossa valmensi Sundsvallissa ja Bodenissa. Sielt\xc3\xa4 h\xc3\xa4n tuli Suomeen, jossa valmensi HPK:ta ja Vaasan Sportia ennen siirtymist\xc3\xa4\xc3\xa4n K\xc3\xa4rppien per\xc3\xa4simeen kaudeksi 2000\xe2\x80\x932001. Heikkil\xc3\xa4 valmensi K\xc3\xa4rp\xc3\xa4t Suomen mestaruuteen kaudella 2003\xe2\x80\x932004 ja h\xc3\xa4net palkittiin SM-liigan parhaan valmentajan Kalevi Numminen -palkinnolla. Kaudella 2004\xe2\x80\x932005 Heikkil\xc3\xa4 luotsasi Ven\xc3\xa4j\xc3\xa4n liigan Lokomotiv Jaroslavlia. Ven\xc3\xa4j\xc3\xa4n vierailun j\xc3\xa4lkeen Heikkil\xc3\xa4 valmensi kaksi kautta Espoo Bluesia, mutta ei p\xc3\xa4\xc3\xa4ssyt seurajohdon kanssa sopimukseen, joten palasi Jaroslavliin. Heikkil\xc3\xa4n johdolla Lokomotiv selvisi finaaliin 2008 ja 2009, mutta h\xc3\xa4visi molemmilla kerroilla. Heikkil\xc3\xa4 sai kunnian toimia Ven\xc3\xa4j\xc3\xa4n liigan t\xc3\xa4hdist\xc3\xb6ottelussa KHL:n parhaista ulkomaalaispelaajista muodostetun ns. "Jagrin joukkueen" valmentajana. Heikkil\xc3\xa4 irtisanottiin yll\xc3\xa4tt\xc3\xa4en helmikuussa 2010 Lokomotivista. _NEWLINE_Huhtikuussa 2010 Heikkil\xc3\xa4 solmi kahden kauden sopimuksen KHL-joukkue Metallurg Magnitogorskin kanssa. Magnitogorsk selvisi KHL:n it\xc3\xa4isen konferenssin finaaliin 2011, mutta seura ei jatkanut sopimusta. Elokuussa 2011 Heikkil\xc3\xa4 siirtyi Valko-Ven\xc3\xa4j\xc3\xa4n j\xc3\xa4\xc3\xa4kiekkomaajoukkueeen p\xc3\xa4\xc3\xa4valmentajaksi kolmivuotisella sopimuksella ja huhtikuussa 2012 h\xc3\xa4nest\xc3\xa4 tuli my\xc3\xb6s Dinamo Minskin p\xc3\xa4\xc3\xa4valmentaja. Molemmat pestit p\xc3\xa4\xc3\xa4ttyiv\xc3\xa4t potkuihin seuraavana syksyn\xc3\xa4. Heikkil\xc3\xa4 toimi KHL-joukkue Neftehimikin p\xc3\xa4\xc3\xa4valmentajana maaliskuusta 2014 l\xc3\xa4htien, mutta sai potkut saman vuoden lokakuussa._NEWLINE_Hein\xc3\xa4kuussa 2015 Heikkil\xc3\xa4 palasi KHL:\xc3\xa4\xc3\xa4n, kun Dinamo Riika palkkasi h\xc3\xa4net seuran p\xc3\xa4\xc3\xa4valmentajaksi. Dinamon peliesitykset Heikkil\xc3\xa4n alaisuudessa olivat vaisuja ja pudotuspelipaikan karatessa yh\xc3\xa4 kauemmas seurajohto erotti h\xc3\xa4net tammikuun alussa 2016. _NEWLINE_Heikkil\xc3\xa4 siirtyi tammikuussa 2016 Tampereen Ilvekseen korvatessaan kesken kauden Tuomas Tuokkolan p\xc3\xa4\xc3\xa4valmentajana loppukauden mittaisella sopimuksella._NEWLINE_Marraskuussa 2016 Heikkil\xc3\xa4 siirtyi Rauman Lukon p\xc3\xa4\xc3\xa4valmentajaksi korvaamaan loppukaudeksi Juha Vuorta. Lokakuussa 2017 Ilves ilmoitti palkanneensa Heikkil\xc3\xa4n joukkueen urheiutoimenjohtajaksi, jossa teht\xc3\xa4v\xc3\xa4ss\xc3\xa4 h\xc3\xa4n osallistuu my\xc3\xb6s Ilveksen juniorijoukkueiden taustat\xc3\xb6ihin. Heikkil\xc3\xa4n sopimus Ilveksen kanssa p\xc3\xa4\xc3\xa4ttyi maaliskuun 2018 lopussa, eik\xc3\xa4 h\xc3\xa4n jatkanut teht\xc3\xa4v\xc3\xa4ss\xc3\xa4\xc3\xa4n._NEWLINE_Heikkil\xc3\xa4 sai potkut ven\xc3\xa4l\xc3\xa4isest\xc3\xa4 VHL-joukkue Saryarka Karagandasta lokakuussa 2018 yhdeks\xc3\xa4n pelin j\xc3\xa4lkeen, joista seura voitti kolme.'